കൗൺസലിംഗ്

സ്വന്തം പ്രശ്നങ്ങൾ സമചിത്തതയോടെ സ്വയം പരിഹരിക്കുവാൻ ഒരു വ്യക്തിയെ മാനസികമായി തയ്യാറാക്കുന്ന പ്രക്രിയയാണ് കൗൺസലിംഗ്. മതിയായ പരിശീലനം സിദ്ധിച്ച ഒരു കൗൺസിലറും  സംഘർഷങ്ങൾ അനുഭവിക്കുന്ന വ്യക്തിയും പരസ്പരം പങ്കുവെയ്ക്കലിലൂടെ പ്രശ്നപരിഹാരം കണ്ടെത്തുന്ന രീതിയാണിത്. പ്രശ്നം അനുഭവിക്കുന്നയാൾ വേദനാജനകമായ അനുഭവങ്ങളെ വിശകലനം ചെയ്ത് സ്വതന്ത്രമായ പരിഹാരമാർഗ്ഗങ്ങൾ കണ്ടെത്തി പ്രശ്നപരിഹരണത്തിനുശ്രമിക്കുകയാണ് ചെയ്യുന്നത്. വ്യക്തിപരമായ ആർജ്ജവം വർദ്ധിപ്പിക്കുക, ശരിയായ മാനസികാരോഗ്യം നേടുക, ജീവിതവിജയത്തിന് ഉതകുന്ന ജീവിതനൈപുണികൾ ആർജിക്കുക എന്നിവയാണ് കൗൺസിലിംഗിന്റെ ലക്ഷ്യങ്ങൾ. സൈക്കോളജിസ്റ്റ് അല്ലെങ്കിൽ ക്ലിനിക്കൽ സൈക്കോളജിസ്റ്റ്, സൈക്ക്യാട്രിസ്റ്റ്, ക്ലിനിക്കൽ സോഷ്യൽ വർക്കർ, സൈക്യാട്രിക് നഴ്‌സ്‌ അഥവാ മെന്റൽ ഹെൽത്ത്‌ നഴ്സ്, സൈക്കോതെറാപ്പിസ്റ്റ് തുടങ്ങിയ ആരോഗ്യ മേഖലയിലെ വിദഗ്ദർ ആണ് കൗൺസിലിംഗ് ചെയ്യാൻ പൊതുവേ യോഗ്യതയുള്ള  പ്രൊഫഷണലുകളാണ്.കൗമാര ആരോഗ്യ വിദ്യാഭ്യാസം, എസ്.സി.ഇ.ആർ.ടി, പൊതുവിദ്യാഭ്യാസവകുപ്പ്, കേരളം 2008-09, പേജ് 95

 അടിസ്ഥാനതത്വങ്ങൾ 
 വ്യക്തിവ്യതിരിക്തതയും മൂല്യവും 
ഓരോ വ്യക്തിയും പരസ്പരം വിഭിന്നമാണ്. അവരവരുടേതായ മൂല്യവും വ്യതിരിക്തതയും ഉള്ള സമൂഹജീവിയാണ് മനുഷ്യൻ. പ്രശ്നപരിഹരണത്തിന് കൗൺസിലർ ആദ്യം അറിയേണ്ട പാഠമാണിത്. മുൻധാരണകളെല്ലാം മാറ്റിവച്ച് വിശ്വാസ്യതയോടെ, വ്യക്തിനിഷ്ഠമായ പ്രശ്നപരിഹരണത്തിന് ഇത് അത്യാവശ്യമാണ്.കൗമാര ആരോഗ്യ വിദ്യാഭ്യാസം, എസ്.സി.ഇ.ആർ.ടി, പൊതുവിദ്യാഭ്യാസവകുപ്പ്, കേരളം 2008-09, പേജ് 97
 വ്യക്തികളിലെ മാറ്റം 
സ്വന്തം കാഴ്ചപ്പാടുകളും ചിന്തകളും പെരുമാറ്റരീതികളും നിരന്തരവ്യതിയാനത്തിന് വിധേയമാണെങ്കിൽ അത്തരത്തിലുള്ള വ്യക്തികളിൽ കൗൺസലിംഗ് സുഗമമാണ്. അത്തരക്കാർക്ക് ഒരളവുവരെയെങ്കിലും തങ്ങളുടെ വൈകാരികാവസ്ഥകളെ നിയന്ത്രിക്കാൻ കഴിവുണ്ട്.
 കൗൺസലറുടെ വ്യക്തിബോധം 
ആത്മവിശ്വാസവും സ്വന്തം നിലപാടുകളെ ആശ്യമെങ്കിൽ തുറന്ന് വിമർശിക്കുവാനുമുള്ള കഴിവ് ഓരോ കൗൺസലറുടേയും വിജയത്തിനുപിന്നിലുണ്ട്. അനുഭവങ്ങളിൽ നിന്നും കൂടുതൽ അറിവ് നേടാനും പുതിയ സന്ദർഭങ്ങളിൽ പരീക്ഷിക്കാനുമുള്ള പരിശീലനവും പരിമിതികളെക്കുറിച്ചുള്ള സുവ്യക്തതയും കൗൺസലർക്ക് ഉണ്ടാകണം.
 അടിസ്ഥാനശേഷികൾ 
 സഹഭാവത്തോടെയുള്ള പ്രതികരണം 
കൗൺസിലർക്ക് അടിസ്ഥാനപരമായി ഉണ്ടായിരിക്കേണ്ട മഹിമയാണിത്. കൗൺസിലിംഗിനെത്തുന്നയാളുടെ വൈകാരികാവസ്ഥയ്ക്ക് അനുപൂരകരീതിയിൽ വാക്കുകളോ ഭാവപ്രകടനങ്ങളോ നടത്തുകയും അതിവൈകാരികതയില്ലാതെ സമചിത്തതയിലൂന്നി അഭിപ്രായങ്ങൾ കേൾക്കുന്നതിനുള്ള മാനസികാവസ്ഥ കൗൺസിലർക്ക് ഉണ്ടാകണം.
 നിരീക്ഷണപാടവം 
കൗൺസിലിംഗിനെത്തുന്നയാളുടെ അതിസൂക്ഷ്മ ശാരീരിക മാനസിക വൈകാരിക ഭാവങ്ങളെ സൂക്ഷ്മമായി നിരീക്ഷിക്കാനുള്ള കഴിവ് ഉണ്ടാകണം.
 ചോദ്യനിർമ്മിതി 
പ്രശ്നത്തിന്റെ തുടക്കം, ആഴം, സാഹചര്യം എന്നിവ അവധാനതയോടെ പുറത്തുകൊണ്ടുവരുന്ന തരത്തിലുള്ള ചോദ്യശകലങ്ങൾ നിർബാധം ഉപയോഗിക്കാൻ കൗൺസലർക്ക് കഴിയണം. ചോദ്യം ചെയ്യലല്ലാതെ, തീർത്തും സൗഹൃദപരമായ അന്തരീക്ഷം അനവദിക്കേണ്ടത് കൗൺസലറുടെ കർത്തവ്യമാണ്.
 വികാരപ്രകടനം 
സംഘർഷത്തിലാണ്ട വ്യക്തി പ്രകടിപ്പിക്കുന്ന വികാരങ്ങളെ അതേ കൃത്യതയോടെ മറ്റൊരാൾ നിരീക്ഷിക്കുകയും മനസ്സിലാക്കുകയും ചെയ്യുന്നുണ്ട് എന്ന തോന്നൽ രൂപപ്പെടുന്ന തലത്തിലേയ്ക് കൗൺസലർ ഉയരണം.
 സ്വാനുഭവങ്ങളുടെ വെളിപ്പെടുത്തൽ 
പ്രശ്നബാധിതമനസ്സിന് ഒട്ടൊക്കെ ആശ്വാസം പകരുന്നതിനും ആത്മവിശ്വാസം നൽകുന്നതിനും ഒറ്റപ്പെടലിൽ നിന്ന് ഒഴിഞ്ഞുനിൽക്കുന്നതിനും സ്വാനുഭവങ്ങളെ ഫലപ്രദമായി വിനിയോഗിക്കാം.

 ഓൺലൈൻ കൗൺസിലിംഗ് 
കേരളത്തിൽ ഫോൺ വഴി സൗജന്യമായി കൗൺസിലിങ്ങ് ലഭിക്കുന്ന നിരവധി സേവനങ്ങൾ നിലവിലുണ്ട്. മാനസിക ബുദ്ധിമുട്ടുകൾ അനുഭവിക്കുന്നവർക്കും, കൗൺസിലിംഗ് ആവശ്യമുള്ളവർക്കും താഴെ പറയുന്ന നമ്പറുകളിൽ ബന്ധപ്പെടാവുന്നതാണ്. കലാകാലങ്ങളിൽ സേവനങ്ങൾക്ക് മാറ്റം വരാം. 

1. സർക്കാർ സേവനങ്ങൾ (24x7)

* DISHA (ദിശ) - 1056: കേരള സർക്കാരിന്റെ പ്രധാന ആരോഗ്യ ഹെൽപ്പ് ലൈൻ ആണിത്. മാനസികാരോഗ്യ പ്രശ്നങ്ങൾക്കും കൗൺസിലിങ്ങിനുമായി ഏത് സമയത്തും 1056 എന്ന ടോൾ ഫ്രീ നമ്പറിലോ 0471-2552056 എന്ന നമ്പറിലോ വിളിക്കാം.

* Tele-MANAS - 14416: കേന്ദ്ര സർക്കാരിന്റെ കീഴിലുള്ള ഈ സേവനം മലയാളം ഉൾപ്പെടെയുള്ള ഭാഷകളിൽ 24 മണിക്കൂറും ലഭ്യമാണ്. മാനസിക സമ്മർദ്ദം, വിഷാദം തുടങ്ങിയ കാര്യങ്ങൾക്ക് വിദഗ്ധ കൗൺസിലർമാരുടെ സഹായം ലഭിക്കും.

* KIRAN - 1800-599-0019: കേന്ദ്ര സാമൂഹ്യനീതി മന്ത്രാലയത്തിന്റെ മാനസികാരോഗ്യ പുനരധിവാസ ഹെൽപ്പ് ലൈൻ.

2. സന്നദ്ധ സംഘടനകൾ (NGOs)

കേരളത്തിലെ പ്രധാനപ്പെട്ട ചില സന്നദ്ധ സംഘടനകളുടെ സേവനങ്ങളും ലഭ്യമാണ്:

* Maithri (മൈത്രി), കൊച്ചി: വൈകാരികമായ പിന്തുണ ആവശ്യമായവർക്കും ആത്മഹത്യ പ്രതിരോധത്തിനുമായി പ്രവർത്തിക്കുന്നു.

   * ഫോൺ: 0484 2540530 (രാവിലെ 10 മുതൽ രാത്രി 7 വരെ).

* Sanjeevani (സഞ്ജീവനി), തിരുവനന്തപുരം: ഒറ്റപ്പെടലോ വിഷാദമോ അനുഭവിക്കുന്നവർക്കായി.

   * ഫോൺ: 0471-2533900.

* Thanal (തണൽ), കോഴിക്കോട്:

   * ഫോൺ: 0495 2760000.

* Pratheeksha (പ്രതീക്ഷ), കൊച്ചി:

   * ഫോൺ: 0484 2448830.

3. കുട്ടികൾക്കും സ്ത്രീകൾക്കുമായി

* Childline (ചൈൽഡ് ലൈൻ) - 1098: കുട്ടികൾ നേരിടുന്ന പ്രശ്നങ്ങൾക്കും അവർക്ക് കൗൺസിലിങ്ങിനുമായി.

* Mithra (മിത്ര) - 181: സ്ത്രീകൾക്കായുള്ള 24 മണിക്കൂർ ഹെൽപ്പ് ലൈൻ.

ശ്രദ്ധിക്കുക: ഈ സേവനങ്ങളെല്ലാം തികച്ചും സൗജന്യവും നിങ്ങൾ കൈമാറുന്ന വിവരങ്ങൾ രഹസ്യമായി സൂക്ഷിക്കുന്നവയുമാണ്.

 അവലംബം 

വർഗ്ഗം:സാമൂഹികം